Oikeustalon käytävillä on jo jonkin aikaa - itse asiassa joitain vuosia - puhuttu huumetuomioista. Ei se päivän polttavin aihe ole ollut, mutta toisinaan keskustelut ovat ajautuneet siihen.

Huumeista annettavat tuomiot ovat perustuneet pitkälti Helsingin hovioikeuden vuonna 2006 tekemään taulukkoon , jossa vankeutta on langetettu sen mukaan mistä aineesta on kyse ja paljonko sitä on ollut.

(artikkeli jatkuu alla)

(artikkeli jatkuu alla)

Tämä syntyi aikanaan sen takia, että huumetuomiot olivat eri tuomioistuimissa kovin erilaisia. Rangaistuskäytäntöä haluttiin yhtenäistää.

KKO halusi muutoksen

Nyt korkein oikeus päätti purkaa taulukon asettaman kaavamaisuuden.

Tiistaina antamassaan päätöksessä se alensi Tallinnasta Helsinkiin noin kahdeksan kiloa amfetamiinia tuoneen miehen tuomiota todella merkittävästi. Hovioikeus oli langettanut 8 v 6 kk. Korkein oikeus katsoi, että oikea rangaistus on 5 v 6 kk.

KKO totesi alentamistavoitteen suoraan. KKO viittasi siihen, että huumemäärät ovat lisääntyneet ja markkinoille on tullut uusia vaarallisia aineita.

”Tämä on yhdessä edellä mainitun kaavamaisen mittaamistavan kanssa johtanut törkeistä huumausainerikoksista tuomittavien rangaistusten kohoamiseen lähelle enimmäisrangaistusta myös sellaisista teoista, jotka eivät tekotavoiltaan ole kaikkein vahingollisimpia, vaarallisimpia ja suurinta syyllisyyttä osoittavia."

